**Subiectul I (42 puncte)**

Citiţi cu atenţie textul următor:

 *O văz, ca prin vis.*

 *O văz limpede, aşa cum era. Naltă, uscăţivă, cu părul alb şi creţ, cu ochii căprui, cu gura strânsă şi cu buza de sus crestată în dinţi de pieptene, de la nas în jos.*

 *Cum deschidea poarta, îi săream înainte. (…)*

 *Îi sărutam mâna.*

 *Ea-mi da părul în sus şi mă săruta pe frunte.*

 *Ne duceam la umbra dudului din fundul grădinii.*

 *Ea îşi înfigea fusul în caierul de in în brâu şi începea să tragă şi să răsucească un fir lung şi subţire. Eu mă culcam pe spate şi lăsam alene capul în poala ei.*

 *Fusul îmi sfârâia pe la urechi. Mă uitam la cer, printre frunzele dudului. De sus mi se părea că se scutură o ploaie albastră.*

* *Ei, ce mai vrei? Îmi zicea bunica.*

*Surâsul ei mă gâdila în creştetul capului.*

* *Să spui…*

*Glasul ei dulce mă legăna; genile mi se prindeau şi adormeam; uneori tresăream şi-o întrebam câte ceva; ea începea să spuie, şi eu visam mai înainte.*

Barbu Ştefănescu Delavrancea, *Bunica*

A.

Scrieţi, pe foaia de examen, răspunsul pentru fiecare dintre cerinţele de mai jos:

1. Scrieţi forma literară a cuvintelor: *văz, genile, să spuie.*

…6p

1. Transcrieţi din text un fragment în care apare descrierea*.*

…6p

1. Explicaţi, în maximum 5 rânduri, fragmentul: *De sus mi se părea că se scutură o ploaie albastră.*

…6p

1. Transcrieţi din text o enumeraţie şi un epitet cromatic.

…6p

1. Găsiţi în text un cuvânt cu diftong şi unul cu hiat.

…6p

B. Redactaţi o compunere în care să caracterizaţi personajul principal din nuvela studiată la clasă.

În compunerea voastră trebuie:

- să precizaţi modalităţile de caracterizare ale personajului; …4p

- să numiţi trei trăsături ale personajului ales; …4p

- să ilustraţi aceste trăsături prin referire la situaţii semnificative; …2p

- să prezentaţi relaţia personajului ales cu un alt personaj al operei. …2p

**Subiectul II (36 puncte)**

Citiţi cu atenţie textul următor:

 *În mai multe comune din Muntenia, şi mai cu seamă în cele din judeţele Gorj şi Olt, Aflarea Capului Sf. Ioan, care cade totdeauna pe 24 februarie, se numeşte Dragobete. Dragobetele în aceste părţi este o zi frumoasă de sărbătoare pentru băieţi şi fetele mari, ba chiar pentru bărbaţi şi femeile tinere.*

 *În această zi, dimineaţa, toate fetele şi băieţii se piaptănă, se premenesc şi, dacă este vreme frumoasă, pornesc după ghiocei la luncă sau după lemne în pădure, mai întâi fetele, apoi băieţii în cete. Dacă este vreme urâtă, fetele se strâng prin case pe la prietene şi rude, unde vin şi băieţii de primprejur.*

 *Băieţii şi fetele au credinţa nestrămutată că în această zi trebuie ca ei să glumească, să facă Dragobetele, după cum zic ei, ca să fie îndrăgostiţi în tot timpul anului. Iar dacă în această zi nu se va fi întâlnit fata cu vreun băiat, se crede că tot anul nu va fi iubită de nici un băiat, şi viceversa.*

 *Dacă în aparenţă acest obicei nu are nicio însemnătate, în fapt însă poporul ţine atât de mult la el, că nu-l lasă să treacă fără să nu-l sărbătorească. Apoi, între fetele de la ţară este atâta întrecere de a fi îndrăgostite şi între mamele lor atâta bucurie când văd că fetele lor sunt încunjurate de dragoste nevinovată, că de multe ori se invidiază şi chiar se naşte gâlceavă pentru aceasta, în care cea căzută din dragoste strigă celeilalte că ea a umblat cu farmece de urăciune, ca să nu o îndrăgostească băieţii.*

Sim. Fl. Marian, *Sărbătorile la români*

A.

Scrieţi, pe foaia de examen, răspunsul pentru fiecare dintre cerinţele de mai jos:

1. Formulaţi câte un enunţ în care să numiţi următoarele elemente care privesc fragmentul citat:

- cine este autorul fragmentului de mai sus;

- despre ce sărbătoare este vorba în fragment;

- ce fac tinerii în dimineaţa de Dragobete*.*

 …6p

2. Exprimaţi-vă opinia, în 3-5 rânduri, despre importanţa păstrării datinilor străvechi*.*

 …6p

3. Precizaţi funcţia sintactică a cuvintelor subliniate în text.

…6p

4. Precizaţi felul ultimelor două subordonate din text.

 …6p

B.

Redactaţi o compunere, de 10-15 rânduri, în care să prezentaţi o sărbătoare specifică românilor.

În compunerea voastră, trebuie:

- să prezentaţi sărbătoarea aleasă; …4p

- să motivaţi alegerea făcută; …4p

- să aveţi un conţinut adecvat tipului de text şi cerinţei formulate; …2p

- vă înscrieţi în limitele de spaţiu indicate. …2p

Notă! Respectarea, în lucrare, a ordinii cerinţelor nu este obligatorie.

Veţi primi **12 puncte** pentru redactarea întregii lucrări (unitatea compoziţiei: **1p**; coerenţa textului: **2p**; registrul de comunicare, stilul şi vocabularul adecvate conţinutului: **2p**; ortografia: **3p**; punctuaţia: **2p;** aşezarea corectă a textului în pagină, lizibilitatea: **2p**).

Se acordă **10 puncte** din oficiu.